Diari Oficial de la Generalitat Valenciana


Sumari del DOGV 5460, del 28-02-2007 (2007/2328)

ACORD pel qual es deleguen les funcions d'autorització del pagament de fons feader entre l'organisme pagador i les diferents unitats administratives de la Conselleria d'Agricultura, Pesca i Alimentació i de la Conselleria de Territori i Habitatge.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5460

Data del DOGV
:   28-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/2328


Data del document
:   30-01-2007

Organisme emissor
:   Agència Valenciana de Foment i Garantia Agrària

Tipus de document
:   Acord

Descriptors 

:   * Agència Valenciana de Foment i Garantia Agrària
    * delegació de poders

València, 30 de gener de 2007  
REUNITS  
Davant del Sr. Juan G. Cotino Ferrer, conseller d'Agricultura, Pesca i Alimentació, i el Sr. Esteban González Pons, conseller de Territori i Habitatge,  
D'una part, el Sr. Enrique Martí Selva, subsecretari de la Conselleria d'Agricultura, Pesca i Alimentació, càrrec per al qual va ser nomenat per mitjà del Decret 114/2006, de 28 de juliol, del Consell (DOGV núm. 5314, de 31.07.2006), en la seua condició de director de l'organisme pagador, segons l'article 3.2 del Decret 124/2006, de 8 de setembre, del Consell, pel qual es designa com a organisme pagador de les despeses corresponents a la política agrícola comuna a la Comunitat Valenciana i s'establix la seua organització i funcionament (DOGV núm. 5344, de 12.09.06),  
D'una altra, la Sra. Emma Iranzo Martín, directora general de Regadius i Infraestructures Agràries, de la Conselleria d'Agricultura, Pesca i Alimentació,  
El Sr. José Ferrando Orta, director general de Pesca i Alimentació, de la Conselleria d'Agricultura, Pesca i Alimentació,  
El Sr. José Ramón Pascual Monzó, director general de Desenrotllament Rural i Cooperativisme, de la Conselleria d'Agricultura, Pesca i Alimentació,  
El Sr. José Juan Morant Navarro, cap de l'Àrea de Foment i Garantia Agrària, de la Conselleria d'Agricultura, Pesca i Alimentació, i   
La Sra. Concepción Maroto Álvarez, directora general de Gestió del Medi Natural, de la Conselleria de Territori i Habitatge.  
Tots ells actuen d'acord amb les atribucions que els conferix el Decret 149/2005, de 21 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i el Decret 137/2006, de 27 de setembre, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge.  
Es reconeixen la competència suficient per a atorgar el present acord, i a este efecte  
EXPOSEN  
Primer. Que en el Reglament (CE) 885/2006, de la Comissió, de 21 de juny, i en el Reglament (CE) 1290/2005, del Consell, de 17 de maig, relatius a l'autorització d'organismes pagadors i altres òrgans i a a la liquidació de comptes del FEAGA i del FEADER, i al finançament de la política agrícola comuna, respectivament, es preveu una sèrie de requisits que han de complir els organismes pagadors pel que fa a la liquidació de comptes.  
Concretament, en l'annex I del Reglament (CE) 885/2006 s'establixen els criteris d'autorització referits a "1. entorn interior, 2. activitats de control, 3. informació i comunicació, 4. seguiment" que han de complir els organismes pagadors perquè puguen actuar com a tals.  
Segons l'apartat C, "Delegació", dins del punt 1, "Entorn interior" de l'annex esmentat, es preveu que, en virtut de l'article 6, apartat 1, del Reglament (CE) 1290/2005, l'organisme pagador puga delegar qualsevol de les seues funcions principals excepte la relativa a l'execució del pagament.  
Segon. Que, de conformitat amb el Decret 149/2005, de 21 d'octubre, del Consell de la Generalitat, pel qual s'establix l'estructura orgànica i funcional de la Conselleria d'Agricultura, Pesca i Alimentació, s'establixen com a òrgans i unitats administratives de la Conselleria d'Agricultura, Pesca i Alimentació, entre altres, les següents:  
- Direcció General de Regadius i Infraestructures Agràries.  
- Direcció General de Pesca i Alimentació.  
- Direcció General de Desenrotllament Rural i Cooperativisme.  
- Àrea de Foment i Garantia Agrària.  
Per la seua part, en el Decret 137/2006, de 27 de setembre, del Consell de la Generalitat, pel qual s'aprova el Reglament Orgànic i Funcional de la Conselleria de Territori i Habitatge, s'establix com a òrgan directiu d'esta, entre altres, la Direcció General de Gestió del Medi Natural.  
Tercer. Que en el Decret 124/2006, de 8 de setembre, del Consell, pel qual es designa com a organisme pagador de les despeses corresponents a la política agrícola comuna a la Comunitat Valenciana i s'establix la seua organització i funcionament (DOGV núm. 5344, de 12.09.06), es designa, en l'article 3, l'Agència Valenciana de Foment i Garantia Agrària com a organisme pagador de les ajudes del Fons Europeu de Garantia Agrària (FEAGA) i del Fons Europeu Agrari de Desenvolupament Rural (FEADER).  
Que, de conformitat amb el que es preveu en l'article 6 del Decret 124/2006, de 8 de setembre, del Consell (DOGV núm. 5344, de 12.09.06), les funcions d'autorització dels pagaments en l'organisme pagador correspon al director de l'Agència Valenciana de Foment i Garantia Agrària, el qual pot delegar l'exercici d'esta competència en els termes establits en l'article 6, apartat 1, del Reglament (CE) 1290/2005.  
Quart. Les línies en relació amb les quals, amb este acord, es delega la funció d'autorització de pagament són les finançades pel FEADER i estan referides en la clàusula primera del present acord.  
Cinqué. Tenint en compte el que s'ha exposat adés, les parts subscriuen este acord ajustant-se a les següents  
CLÀUSULES  
Primera. L'Agència Valenciana de Foment i Garantia Agrària, en la seua condició d'organisme pagador, i en la forma i les condicions que s'establixen, delega en els òrgans i unitats administratives que s'indiquen a continuació, i per a les línies d'ajuda que s'hi assenyalen, les funcions d'autorització de pagaments, com també la pràctica de les inspeccions de control, necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció General de Regadius i Infraestructures Agràries  
- (125). Millora de la gestió de recursos hídrics.  
II. Direcció General de Pesca i Alimentació  
- (123). Indústries agroalimentàries.  
III. Direcció General de Desenrotllament Rural i Cooperativisme  
- (41). Estratègies de desenvolupament local.  
- (421). Cooperació transnacional i interterritorial.  
- (431) Funcionament del grup d'acció local, adquisició de capacitats i promoció.  
IV. Àrea de Foment i Garantia Agrària  
- (112). Instal·lació de jóvens agricultors.  
- (114). Utilització de servicis d'assessorament per part d'agricultors i silvicultors.  
- (115). Implantació de servicis d'assessorament.  
- (121). Modernització d'explotacions agrícoles.   
- (113). Jubilació anticipada.  
- (214). Mesures agroambientals.  
- (211). Indemnització compensatòria en zones de muntanya.  
- (212). Indemnització compensatòria en zones diferents de les de muntanya.  
- (213). Ajudes Natura 2000 en terres agrícoles.  
- (221). Ajudes al primer repoblament de terres agrícoles.  
V. Direcció General de Gestió del Medi Natural  
- (111). Formació guardes jurats de caça i pesca.  
- (226). Accions per a la prevenció d'incendis forestals.  
- (226). Accions per a la prevenció d'altres riscs naturals.  
- (227). Actuacions mediambientals de conservació i millora del patrimoni natural en la Xarxa Natura 2000.  
- (311). Foment de les activitats cinegètiques i piscícoles en l'àmbit de la Comunitat Valenciana.  
Segona. Els òrgans i les unitats administratives detallats en la clàusula anterior, en la seua condició d'òrgans delegats, disposen d'estructura organitzativa, mitjans personals i materials, i procediments escrits amb les funcions i responsabilitats dels seus efectius adequats i suficients per a atendre les funcions delegades.  
Estos requisits han de ser documentats pels òrgans delegats i posats a disposició del director de l'organisme pagador amb anterioritat a l'inici de la gestió de cada una de les línies delegades.  
En la tramitació de les línies d'ajuda, els òrgans delegats hauran d'observar els procediments legalment establits, de manera que s'oferisquen prou garanties de compliment de la legislació aplicable de caràcter general. A este efecte, caldrà sol·licitar a l'òrgan competent en cada cas tots els informes que siguen preceptius en virtut de disposició legal.   
Tercera. Els òrgans delegats dins del termini establit per al pagament de cada una de les línies d'ajuda i, en tot cas, amb prou antelació a la data establida, hauran de remetre a l'organisme pagador informe dels controls efectuats segons la normativa aplicable, necessaris i previs al pagament.  
L'informe, que serà firmat pel cap de servici i portarà el vistiplau del director general o responsable de l'òrgan o unitat delegada, haurà de comprendre els punts següents:   
- Relació detallada dels expedients autoritzats al pagament.  
- Llista de controls realitzats, administratius, de camp i, si és el cas, de condicionalitat, amb descripció de la forma en què s'han dut a terme.  
- Indicació que els controls efectuats han sigut supervisats per tècnics del mateix rang o d'un rang superior jeràrquic i, en particular, que els documents de control es troben amb la conformitat del superior jeràrquic del tècnic que ha efectuat el treball, amb indicació de les mesures de supervisió utilitzades.  
- Indicació dels mètodes de mostratge utilitzats i, si procedix, els criteris de risc utilitzats en la selecció d'expedients sotmesos a control, l'abast i les limitacions observades en l'execució dels controls.  
- Criteris utilitzats en la selecció de projectes, d'acord amb la legislació aplicable de caràcter general, i compliment de les normes relatives a la contractació pública i legislació mediambiental.  
- Mesures preses en relació amb les discrepàncies i irregularitats proposades.  
- Indicació de compliment de les obligacions establides per la normativa sectorial reguladora de l'ajuda, amb citació dels Reglaments i, així mateix, dels criteris d'autorització que s'establixen en el Reglament (CE) 885/2006.  
- Normativa o procediments escrits (manuals de procediment) que té establits l'òrgan delegat pels quals es definixen les responsabilitats i obligacions de gestió, control i autorització de les ajudes.  
- S'informarà, si és el cas, de les garanties constituïdes a favor de l'organisme pagador.  
- S'informarà que tota la documentació generada per a autoritzar el pagament està accessible i es troba identificada, amb citació de la seua ubicació en l'òrgan delegat.  
Quarta. L'òrgan delegat, una vegada constatat que les sol·licituds presentades i tramitades posseïxen les condicions per a autoritzar el pagament, resoldrà l'autorització del pagament, que inclourà la certificació d'admissibilitat i la quantitat econòmica que ha de ser abonada al sol·licitant de conformitat amb la legislació comunitària.  
Cinquena. L'òrgan delegat ha de remetre al director de l'organisme pagador:  
- L'autorització del pagament referida en la clàusula quarta.  
- Informe del centre gestor responsable de la línia en els termes exposats en la clàusula tercera.  
- Fitxer informàtic o suport electrònic amb totes les dades de les sol·licituds autoritzades al pagament.  
- Informació trimestral en suport electrònic, amb les dades relatives als requeriments de pagament exigits per la Comissió, amb els pagaments a realitzar en eixe període.  
- Informació sobre els procediments de cada un dels pagaments que no procedisca realitzar o siguen pagaments indeguts.  
Sisena. L'òrgan delegat conservarà i custodiarà tota la documentació relativa a les sol·licituds d'ajuda, projectes d'inversió i als controls efectuats, siga en paper o en format electrònic, degudament registrada i localitzada, segons els procediments establits per l'organisme pagador.  
Setena. S'autoritza l'accés als documents relatius a les sol·licituds, els expedients i els controls efectuats a les persones i òrgans que tinguen dret a inspeccionar-los, i en particular als següents:  
- Servicis de l'organisme pagador responsables de tramitar el pagament.  
- Servici d'Auditoria Interna.  
- Òrgan de certificació.  
- Funcionaris de la Unió Europea.  
Huitena. S'autoritza l'organisme pagador perquè, a través del seu Servici d'Auditoria Interna, verifique que l'òrgan delegat complix les obligacions i els requisits exigits per a la formalització de la delegació acordada, de conformitat amb el que s'establix en l'epígraf VI de l'apartat C, "Delegació", del criteri d'autorització "1. Entorn interior", del Reglament (CE) 885/2006, de la Comissió.  
Novena. Correspon a l'òrgan delegat realitzar l'inici, la instrucció i la resolució dels expedients de recuperació de pagaments indeguts, així com la seua recaptació en període voluntari, i facilitar la informació que a este efecte li requerisca l'organisme pagador.   
Deu. Correspon a l'organisme pagador la inclusió en el registre de deutors i la seua posterior declaració a la Unió Europea dels beneficiaris que siguen subjectes dels expedients referits en la clàusula anterior, en els termes establits en la legislació comunitària.  
Igualment, li correspon la seua comunicació a l'Oficina Europea de Lluita contra el Frau (OLAF), en els supòsits que procedisca, de conformitat amb el que es preveu en el reglament relatiu a la comunicació i seguiment d'irregularitats.  
Onze. En tot allò no previst en este acord, s'aplicaran els reglaments comunitaris propis de la matèria de què es tracte, en concordança amb el Reglament (CE) 885/2006, de la Comissió, i la normativa que regule les ajudes cofinançades.  
Dotze. Este acord tindrà efecte a partir del 30 de gener de 2007.  
I en prova de conformitat i per a la deguda constància de tot allò que s'ha convingut, es firma el present acord en tres exemplars al lloc i en la data indicats al principi.  
EL CONSELLER D'AGRICULTURA, PESCA I ALIMENTACIÓ: Juan G. Cotino Ferrer  
EL CONSELLER DE TERRITORI I HABITATGE: Esteban González Pons  
EL DIRECTOR DE L'ORGANISME PAGADOR: Enrique Martí Selva  
LA DIRECTORA GENERAL DE GESTIÓ DEL MEDI NATURAL: Concepción Maroto Álvarez  
LA DIRECTORA GENERAL DE REGADIUS I INFRAESTRUCTURES AGRÀRIES: Emma Iranzo Martín  
EL DIRECTOR GENERAL DE PESCA I ALIMENTACIÓ: José Ferrando Orta  
EL DIRECTOR GENERAL DE DESENROTLLAMENT RURAL I COOPERATIVISME: José Ramón Pascual Monzo  
EL CAP D'ÀREA DE FOMENT I GARANTIA AGRÀRIA: José Juan Morant Navarro